KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

EU:n toimet ympäristövaatimusten noudattamisen ja ympäristöhallinnan parantamiseksi

1.Johdanto ja tausta

Tässä tiedonannossa esitellään toimintasuunnitelma EU:n ympäristölainsäädännön noudattamisen ja ympäristöhallinnan parantamiseksi. Suunnitelman mukaan komissio tekee yhteistyötä jäsenvaltioiden sekä toimijoiden, kuten tarkastajien, auditoijien, poliisien ja syyttäjien, kanssa älykkään ja yhteistyöhön perustuvan kulttuurin luomiseksi EU:n ympäristösääntöjen noudattamisessa eri aloilla, kuten teollisuustuotannossa, jätehuollossa ja maataloudessa.

EU:lla on jo nyt laaja-alainen ja pitkälle kehitetty ympäristölainsäädäntö. Sen täytäntöönpanoon liittyy kuitenkin merkittäviä haasteita, kuten ympäristölainsäädännön täytäntöönpanon arvioinnissa (EIR) tuotiin esille. Haasteet liittyvät pysyviin ympäristöongelmiin, kuten hajakuormituksen aiheuttamaan vesien pilaantumiseen, kaupunki-ilman heikkoon laatuun, epätyydyttävään jätteiden käsittelyyn ja lajien ja luontotyyppien vähenemiseen. Ympäristörikollisuutta esiintyy huolestuttavassa määrin, ja ympäristöasioista on tehty komissiolle runsaasti valituksia ja Euroopan parlamentille vetoomuksia. Ympäristölainsäädännön noudattamatta jättämisestä aiheutuvat kustannukset arvioidaan 50 miljardiksi euroksi vuodessa. Täytäntöönpanoa tehostamalla voidaan saavuttaa monia etuja ilman, että tarvitsisi antaa uutta lainsäädäntöä.

Tämä edellyttää muun muassa ympäristösääntöjen noudattamista kentällä, toisin sanoen teollisuuden, laitosten, maanomistajien ja muiden vastuutahojen on noudatettava omaan toimintaansa liittyviä ympäristövelvoitteita. Velvoitteet voivat olla kieltoja, yleisiä sitovia sääntöjä, lupia ja muita ympäristön ja kansanterveyden suojelemiseksi ja yhteiskunnan pitkän aikavälin resurssitarpeiden tyydyttämiseksi käyttöön otettuja toimenpiteitä.

Heikot mekanismit vaatimusten noudattamisen ja tehokkaan hallinnan varmistamiseksi kansallisella, alueellisella ja paikallisella tasolla ovat yksi puutteellisen täytäntöönpanon syistä. Ne ovat myös yksi syy epäterveeseen kilpailuun ja taloudelliseen haittaan, kuten verotulojen menetykseen, ja heikentävät yleistä luottamusta EU:n lakien vaikuttavuuteen.

Tällä tiedonannolla pyritään vahvistamaan kyseisiä mekanismeja. Se täydentää tiedonantoa EU:n lainsäädäntö: parempiin tuloksiin soveltamista parantamalla, jossa komissio esittää, kuinka se aikoo tehostaa yleisesti EU:n lainsäädännön soveltamista, täytäntöönpanoa ja noudattamisen valvontaa koskevia toimiaan.

2.Tarve varmistaa ympäristövaatimusten noudattaminen

Jäsenvaltioiden velvollisuus on tehdä vilpittömässä mielessä yhteistyötä EU:n tavoitteiden saavuttamiseksi. Unionin tuomioistuin on johtanut tästä vaatimuksen, jonka mukaan jäsenvaltioiden viranomaisten on korjattava EU:n oikeuden rikkomisen lainvastaiset seuraukset , sekä vaatimuksen, jonka mukaan seuraamusten on oltava tehokkaita, oikeasuhteisia ja varoittavia . Sen vuoksi jäsenvaltioilla on oltava käytössään asianmukaiset mekanismit, joilla voidaan varmistua EU:n lainsäädännöstä johdettujen velvoitteiden noudattamisesta.

Sääntöjen noudattamatta jättämiseen voi olla erilaisia syitä, kuten sekaannus, puutteet sääntöjen ymmärtämisessä tai hyväksymisessä, investointien puute, opportunismi ja rikollisuus. Siitä ympäristölle, ihmisten terveydelle ja taloudelle aiheutuvat vaikutukset riippuvat rikkomusten luonteesta, laajuudesta ja pysyvyydestä.

Käytännössä vaatimusten noudattamisen varmistusmekanismit ovat jäsenvaltioiden toimenpiteitä, jotka voidaan ryhmitellä seuraaviin kolmeen laajempaan luokkaan (yhteisesti ympäristövaatimusten noudattamisen varmistaminen):

·noudattamisen edistäminen – autetaan vastuutahoja toimimaan vaatimusten mukaisesti, keinoina muun muassa ohjeistus, ”usein kysytyt kysymykset” ja help desk -palvelut,

·noudattamisen seuranta – yksilöidään ja luonnehditaan vastuutahon toimintatapaa ja paljastetaan ja arvioidaan mahdolliset noudattamatta jättämiset ympäristö- ja muita tarkastuksia käyttäen,

·jatkotoimet ja täytäntöönpano – käytetään hallinto-, rikos- ja siviilioikeudellisia toimia sääntöjenvastaisen toiminnan lopettamiseksi ja estämiseksi, siitä rankaisemiseksi ja sen korjaamiseksi sekä sääntöjen noudattamisen tukemiseksi.

Mainittuja toimenpiteitä toteuttavat jäsenvaltioissa monenlaiset viranomaiset. Tarkastuksia suorittavat elimet tekevät tyypillisesti tarkastuksia rutiininomaisesti tai tapauskohtaisesti ja edistävät vaatimusten noudattamista. Poliiseilla ja syyttäjäviranomaisilla on tärkeä rooli vakavia sääntöjen rikkomisia koskevissa tutkinta- ja syytetoimissa. Eri elimet voidaan kytkeä toisiinsa ”ympäristövaatimusten noudattamisen varmistamisketjussa”, kun tarkastajat, tullivirkailijat, poliisit ja syyttäjät toimivat yhteistyössä näytön keräämisen ja syytteeseen asettamisen osalta. Auditointielimet voivat toimia tärkeässä tehtävässä tarkastellessaan yleistyneen noudattamatta jättämisen ongelmia tai yksittäisten viranomaisten toimintaa.

Ympäristövaatimusten noudattamisen varmistaminen vähentää riskiä siitä, että jotkin vastuutahot eivät noudata velvoitteitaan ja sen vuoksi vaikuttavat kielteisellä tavalla veden, ilman, luonnon monimuotoisuuden, ihmisten terveyden ja talouden tilaan. Tämä tapahtuu arvioimalla vaatimusten noudattamatta jättämisen syitä ja vaikutuksia ja käyttämällä mukautettavissa olevaa kolmen toimenpideluokan yhdistelmää vastuutahon toimintatapaan vaikuttamiseksi. Tätä toimintamallia on kehitelty lisää asiantuntijavaihdon (esimerkiksi jäsenvaltioista tulevat asiantuntijat) ja toimijaverkostojen kautta.

3.Haasteet

Ympäristövaatimusten noudattamisen varmistamisesta vastaavat jäsenvaltioiden viranomaiset kohtaavat monia haasteita, joista mainittakoon erityisesti